
LĪGATNES PILSĒTAS IEDZĪVOTĀJU PADOME

Protokols nr. 3/26
Sēdes sākums: 2026. gada 26. augustā plkst.18.00
Norises vieta: Līgatnes Amatu māja, Pilsoņu iela 4/24, Līgatne, Cēsu novads
Sēdē piedalās: 5 Līgatnes Pilsētas iedzīvotāju padomes locekļi: Indra Ramāne, Edgars Viņķelis, Liene Korņejeva, Saiva Vītola, Inatra Briede.

Sēdes vadītāja: Liene Korņejeva
Protokolē: Inatra Briede

Sēdes darba kārtība: 
1. Par Iedzīvotāju padomes finansējuma izlietošanu.
2. Deputāta Jāņa Eglīša vēstules izskatīšana.
3. Asenizācijas pakalpojumu apspriešana ar Līgu Medni.
4. Ieteikumu apspriešana krīzes situāciju risināšanai, ņemot vērā 2026. gada 22. augusta vētras izraisīto situāciju un tās radītos traucējumus.
5.Krustojuma A2/P32 pagrieziens un sarunu turpināšana ar VSIA “Latvijas Valsts ceļi”.
Sēdē nolemts:
1. Par Iedzīvotāju padomes finansējuma izlietošanu.
Priekšsēdētāja Liene Korņejeva informē par Cēsu novada pašvaldības iedzīvotāju padomju iniciatīvu finansēšanas programmu un Līgatnes pilsētas iedzīvotāju padomei pieejamo finansējumu 2026. gadā 4 344 EUR apmērā. Katrai iedzīvotāju padomei pieejamais finansējums tiek aprēķināts, nepārsniedzot 4 euro uz vienu attiecīgās teritorijas deklarēto iedzīvotāju skaitu uz 2026. gada 1. janvāri. Programmas ietvaros atbalsta iniciatīvas, kas tiek īstenotas Cēsu novada teritorijā un ir vērstas uz:
publiskās vides uzlabošanu; 
kultūras, sporta un sabiedriskajām aktivitātēm;
sabiedrības saliedēšanu un sociālo integrāciju; 
jauniešu iesaisti; 
vides aizsardzību un ilgtspēju;
citām kopienai nozīmīgām iniciatīvām, kas atbilst nolikumam.
L.Korņejeva atgādina par iedzīvotāju aptauju rezultātiem un mērķiem, ko Līgatnes pilsētas iedzīvotāju padome noteica kā prioritāru. Top 3 sarakstā tika minēta:
 1. izveidot automašīnu stāvvietu un atpūtas, rotaļu, spēļu un pastaigu laukumu Līgatnes pilsētas teritorijā starp kanālu un Brīvības ielu esošajā bijušo dārziņu teritorijā, sākot no esošā stāvlaukuma, iepretim Līgatnes Tūrisma informācijas centram un Brīvības ielai 5. 
2. Kā nākamo prioritāti Līgatnes iedzīvotāji un padome rosina atjaunot Līgatnes pilsētas estrādes pamatni, atjaunot sēdvietas un padarīt šo vietu pievilcīgu gan pašvaldības rīkotiem, gan privātiem pasākumiem. Rast iespēju iegādāties pārvietojamu skatuvi, ko var novietot uz estrādes pamatnes un izmatot citos Cēsu novadā rīkotos pasākumos.
3. Kā noslēdzošo ideja nākamā gada budžeta plānošanai padome rosina rast iespēju atjaunot esošo sporta infrastruktūru Gaujasmalā, tautā sauktajā “Jāņu placī”, ierīkojot apgaismojumu, uzlabojot basketbola, futbola, volejbola laukumu infrastruktūru un veikt šo laukumu regulāru apsaimniekošanu. Rast iespēju atjaunot šajā teritorijā esošo nojumi/estrādi. Ierīkot āra trenažieru infrastruktūru un izvērtēt iespēju izveidot BMX trasi pie basketbola laukuma esošajā mežiņā, kur neoficiāla trasīte ir ierīkota pirms vairākiem gadu desmitiem, vismaz četriem. 
Tā kā esošo prioritāšu saraksts ir laikietilpīgs un piešķirtais finansējums ir krietni par maz to īstenošanai, priekšsēdētāja rosina uzsākt daļēju infrastruktūras atjaunošanu Gaujasmalā - atjaunot šajā teritorijā esošo nojumi/estrādi un izvietot āra krēslus pie volejbola, futbola un basketbola laukumiem.  Skatīt pielikumu NR.1.
Vajadzību pēc nojumes atjaunošanas apliecina arī Līgatnes pilsētas iedzīvotāji, kas šī gada Līgo vakarā gāja ar privātu iniciatīvu, pēc vairāku gadu pārtraukuma, šajā teritorijā atjaunot Līgo svinēšanas pasākumu. Svētki guva plašu iedzīvotāju atsaucību. Kopumā pasākumu apmeklēja vairāki simti iedzīvotāju. 
Atbildīgais par darbu koordinēšanu: Liene Korņejeva.
Balsojums:
Par – 5
Pret – nav.
Atturas – nav.
2. Deputāta Jāņa Eglīša vēstules izskatīšana.
Priekšsēdētāja Liene Korņejeva informē par Iedzīvotāju padomes e-pastā ienākušu vēstuli no Saeimas deputāta Jāņa Eglīša. Vēstules mērķis: Aicināt uz tikšanos iedzīvotāju padomes, lai apzinātu patieso situāciju un identificētu aktuālo problēmu loku, ar ko padomes saskaras savā ikdienas darbā. Lūdza sniegt informāciju par iespējamo tikšanās laiku, rakstot uz e-pastu vai zvanot.
Nolēma:

Saskaņot tikšanās laiku ar deputātu Jāni Eglīti, lai pārrunātu vēstulē minētos jautājumus.
Atbildīgais par e-pasta nosūtīšanu:  Egīls Kurpnieks.


3. Asenizācijas pakalpojumu apspriešana ar Līgu Medni.
Priekšsēdētāja Liene Korņejeva informē par šī gada sākumā saņemtiem zvaniem un e-pastiem no Līgatnes iedzīvotājiem, kas satraukti par asenizācijas jautājumiem un pakalpojuma nodrošināšanu Līgatnē un Līgatnes pagastā. Priekšsēdētāja informē, ka šī gada 4.februārī uzrakstīja iesniegumu Cēsu novada domei ar sekojošiem jautājumiem: 
1. Kādēļ uz Cēsu novada pašvaldības domes sēdēm netiek aicināti SIA “Vinda” pārstāvji, lai rastu atbildes uz jautājumiem par pakalpojumiem, kas tiek nodrošināti un komentētu situācijas par izsaukumiem uz kuriem SIA “ Vinda” atsakās ierasties?
2. Vai ir veikti aprēķini, kas pamatotu materiālu ieguvumu pārdodot SIA “Līgatnes komunālserviss” traktoru un asinizācijas mucu izsolē un kādi būtu zaudējumi, ja šis traktors ar asinizācijas mucu tiktu saglabāts, lai nodrošinātu asinizācijas pakalpojumu? Pamatojums, ko Mednes kundze minējā kādā no iepriekšējām domes sēdēm, ka uzturēt darbinieku, kas veic šo pakalpojumu ir pārāk dārgi un nesaimnieciski, Līgatnes pilsētas iedzīvotāju padomei nešķiet pietiekams, jo ir dažāda veida pakalpojumu līgumi, ko var noslēgt, lai darbinieks nebūtu jāalgo uz pilnu slodzi, ja gadījumā ir bažas, ka šis darbinieks sevi neatpelnītu.
3. Vai Cēsu novada pašvaldība, pirms ierobežo darbības profilus kādā no esošajiem pašvaldības SIA vai citiem nodibinājumiem, veic kalkulācijas, kas pierāda vai pamato kādas funkcijas efektivitāti vai neefektivitāti? Jo šobrīd veidojas priekšstats, ka viss, kas līdz šim ticis iepirkts par Līgatnes pilsētas un pagasta iedzīvotāju nodokļu naudu, lai nodrošinātu SIA “Līgatnes komunālserviss” darbību tiek pārdots tikai viena mērķa dēļ – lai segtu zaudējumus, kas radušies pārņemot katlu māju apsaimniekošanu kopā ar iepriekš uzkrātajiem parādiem.
4. Atsaucoties uz 11.12.2025. domes sēdē dzirdēto par to, ka Mednes kundz norāda, ka SIA “Vinda” ir jānodrošina asinizācijas pakalpojums, tai pat laikā norādot, ka ir pazīmes, kas apliecina, ka šo pakalpojumu ne vienmēr iedzīvotāji saņem, vai Cēsu novada pašvaldībai ir rīcības plāns kā rīkoties, lai iedzīvotājs nenonāktu ķīlnieka pozīcijā, kad kanalizācijas aka ir pilna, bet asinizācijas pakalpojums netiek sniegts?
5. Līgatnes iedzīvotāju padome norāda, ka iedzīvotājiem trūkst oficiālas informācijas par to, kur saņemt asinizācijas pakalpojumu. Ir izplatījušās baumas, ka minēto pakalpojumu vairs nenodrošina SIA “Līgatnes komunālserviss”. SIA “Līgatnes komunālserviss” piederošo traktoru un mucas vēlas iegādāties Amatas apvienības pārvalde, kaut Amatas apvienības pārvaldei ar 2027. gadu arī ir jānodod ūdens un kanalizācijas pakalpojumu nodrošināšana SIA “Vinda”. Tāpēc, lūdzu, nodrošināt oficiālās informācijas publicēšanu ar skaidrojumiem, visur, kur tas iespējams, sociālos tīklus ieskaitot.
Iedzīvotāju padomes priekšsēdētāja informē, ka ar viņu sazinājās Cēsu novada pašvaldības izpilddirektore Līga Medne, kas izteica vēlmi atbildes uz šiem jautājumiem sniegt klātienē. Mednes kundze tika uzaicināta uz 26.augusta sēdi, bet attaisnojošu iemeslu dēļ L.Medne nevarēja ierasties uz šo sēdi.
Nolēma:
Saskaņot citu tikšanās laiku ar Līgu Medni, lai pārrunātu Iedzīvotāju padomes jautājumus. 
Atbildīgais par tikšanās noorganizēšanu: Liene Korņejeva.

4. Ieteikumu apspriešana krīzes situāciju risināšanai, ņemot vērā 2026. gada 22. augusta vētras izraisīto situāciju un tās radītos traucējumus.
Ņemot vērā 2026. gada 22. augusta vētras izraisīto situāciju un ar to saistītos traucējumus, Iedzīvotāju padome apsprieda nepieciešamos pasākumus, lai nākotnē krīzes situācijās nodrošinātu efektīvāku informācijas apriti un iedzīvotāju apzināšanu.

Nolēma:
1.Rosināt un sadarboties ar Līgatnes apvienības pārvaldi, lai strādātu pie algoritmu izstrādes iedzīvotāju apzināšanai krīzes situācijās.
2.Sekot līdzi Eiropas Savienības un Latvijas valsts līdzfinansēto aktivitāšu organizēšanā Prorgammā “ Drošas kopienas”. Un pieteikties to organizētām aktivitātēm, kuru mērķis ir sniegt atbalstu apkaimju kopienām ceļā uz drošāku vidi sev apkārt.
3.Apzināt un iedzīvotājiem darīt zināmu informāciju par krīzes situācijās pieejamajiem tuvākajiem:
pārtikas veikaliem;
degvielas uzpildes stacijām (DUS);
sakaru torņiem un sakaru pieejamības punktiem;
medicīnas pakalpojumu sniegšanas vietām.
4.Izstrādāt skaidru iedzīvotāju apziņošanas algoritmu krīzes situācijās.

Atbildīgie: visi Iedzīvotāju padomes locekļi.

5.Krustojuma A2/P32 pagrieziens un sarunu turpināšana ar VSIA “Latvijas Valsts ceļi”.
Iedzīvotāju padomes priekšsēdētāja informē padomi, ka Latvijas Valsts ceļiem ir nosūtīti 2 kopiesniegumi, kurus parakstījusi arī L.Korņejeva kā Līgatnes pilsētas Iedzīvotāju padomes pārstāve. Uz abiem iesniegumiem saņemta noraidoša atbilde, pamatojoeties uz novecojošiem statistikas datiem un nepilnvērtīgu datu ievākšanu. Iedzīvotāju padome pārrunāja jautājumu par krustojuma A2/P32 pagrieziens drošību, kā arī nepieciešamību turpināt sarunas ar VSIA “Latvijas Valsts ceļi”.
Nolēma:
Sadarbībā ar Augšlīgatnes Iedzīvotāju padomi turpināt vākt un apkopot pierādījumus par krustojuma bīstamību, kā arī vākt iedzīvotāju parakstus (manabalss.lv platformā), lai pamatotu nepieciešamību veikt uzlabojumus krustojuma drošības nodrošināšanai un turpinātu sarunas ar VSIA “Latvijas Valsts ceļi”.
Atbildīgie: visi Iedzīvotāju padomes locekļi.

Sēdi slēdz: 2026. gada 26. augustā plkst.20.00
Sēdi vadīja: 										L.Korņejeva
Protokolēja: 										I.Briede


Dokuments ir parakstīts ar drošu elektronisko parakstu un satur laika zīmogu

Pielikums Nr.1

Par Cēsu novada pašvaldības iedzīvotāju padomju iniciatīvu finansēšanas programmas finansējuma izlietojumu 2026. gadā. Līgatnes pilsētā.

Lēmums
Līgatnes pilsētas iedzīvotāju padome vienbalsīgi nolemj iesniegt iniciatīvu:
[bookmark: _Hlk239935392]"Uzsākt pirmo kārtu infrastruktūras atjaunošanai Gaujasmalā - atjaunot teritorijā esošo nojumi/estrādi un izvietot āra krēslus pie volejbola, futbola un basketbola laukumiem. "
Piejamais finansējums:
Līgatnes pilsētas iedzīvotāju padomei pieejamais finansējumu 2026. gadā 4 344 EUR.
Iniciatīvas apraksts
Uz šo brīdi Gaujasmalā esošā nojume, kas kalpo arī kā estrāde ir ļoti sliktā stāvoklī. Esošā dēļu grīda un sienas dēļi ir cauri, vietām sabojāti cilvēku ļaunprātīgas rīcības dēļ. Estrādes jumta segums ir nokalpojis savu mūžu, jumta plāksnes ir cauras, izliekušās un veido nokrišņu noplūdi uz esošo grīdu. Kāpnes uz nojumi ir izpuvušas, notekūdeņi netiek novadīti, kas veicina lietus ūdeņa uzkrāšanos pie ieejas nojumē. 
Esošajā sporta laukumā atrodas volejbola un futbola laukumi, kas ir labā stāvoklī, bet pie tiem nav ierīkotas sēdvietas, kur spēlētājiem uzturēties un uzglabāt līdzi paņemto inventāru. Sporta laukuma apmeklētāji sēž uz zemes, tur pat glabā arī savas līdzi paņemtās mantas.  
Nojumas nesošā konstrukcija ir stabila, tā netiks atjaunota. Lūdzam sagādāt materiālus, veikt to piegādi kā arī noorganizēt esošo materiālu utilizāciju. Līgatnes pilsētas iedzīvotāju padome organizēs publisku talku, lai esošajai nojumei nomainītu grīdas segumu, sienas apdari un jumtu.
Krēslu transportēšanai un izvietošanai teritorijā ir nepieciešama Līgatnes Apvienības pārvaldes līdzdalība
Plānotās aktivitātes
●	Iegādāties materiālus nojumes/estrādes grīdas seguma atjaunošanai;
●	Iegādāties materiālus nojumes/estrādes grīdas, kāpņu, sola atjaunošanai;
●	Iegādāties materiālus nojumes/estrādes jumta nomaiņai, notekūdeņu savākšanai;
●	Iegādāties metālā konstrukcijas āra solus, ko izvietot gar volejbola, futbola un basketbola laukuma malām;
●	nepieciešama kokmateriālu un jumta seguma transportēšana un veco materiālu utilizēšana;
●	nepieciešama solu attransportēšana un uzstādīšana.

Plānotās izmaksas:
	Izdevumu pozīcija
	Summa ar PVN

	Kalibrēti grīdas dēļi:
Biezums 35mm
Platums 150mm
Kopējais apjoms: 1m3
	450.00 EUR

	Neapstrādāti dēļi sienām:
Biezums 25mm 
Platums 100mm
Kopējais apjoms: 0.6 m3
	250.00 EUR

	Kokmateriāls kāpņu un koka sola izveidei nojumē:
Biezums 45mm
Platums 150mm
Kopējais apkoms: 0.2 m3
	100.00 EUR

	Skārda jumts:
Jumta platums 7m
Jumta garums 5.20m
Kopējā platība 36,2 m2
	350.00 EUR

	Vēja malas jumtam, 24.5 m
	140.00 EUR

	Krāsa koka fasādei gan sienām, gan grīdai, abas plaknes, 2 kārtas katrai plaknei. 3 spaiņi ar tilpumu 9litri
	180.00 EUR

	Pašurbjošas jumta skrūves. 
Diametrs 4.8mm
Garums 35mm
Daudzums 400gab stiprināšanai
200gab savstarpējam savienojumam
	50.00 EUR

	Skrūves sienas apdarei
Diametrs 4.5mm
Garums 60mm
Daudzums 500gab
	54.00 EUR

	Skrūves grīdas apdarei
Diametrs 5mm
Garums 80mm
Daudzums 100gab
	80.00 EUR

	Tekne lietus ūdeņu savākšanai 7m
Teknes turētāji 12gab
Trejgabals
Ķēde ūdens novadei zemē 3m
Tverte ūdens novadīšanai zemē 100l
Dekoratīvie akmeņi tvertnes uzpildīšanai 100kg
	60.00 EUR
60.00 EUR
10.00 EUR
10.00 EUR
50.00EUR
40.00 EUR


	Krāsošanas otas, ruļļi, kāti, šāles. 
Skrūvēšanas uzgaļi
	100.00 EUR
50.00 EUR

	Kopā nojumes atjaunošanai
	2034.00 EUR



	Izdevumu pozīcija
	Summa ar PVN

	Sols MEVA CITY
https://strak.lv/products/sols-meva-city
Daudzums 5 gab
	2310.00 EUR

	Kopā visas izmaksas
	4344.00 EUR



Norādītās izmaksas ir indikatīvas un precizējamas atbilstoši iepirkuma vai cenu aptaujas rezultātiem.
Sagaidāmais rezultāts
Projekta īstenošanas rezultātā tiks veicināta publiskās vides uzlabošanu, kultūras, sporta un sabiedrisko aktivitāšu daudzveidību un norises vietu daudzveidību. Kopīgais darbs pie nojumes atjaunošana veicinās sabiedrības saliedēšanu un sociālo integrāciju. Iniciatīva atbilst Līgatnes pilsētas iedzīvotāju aptaujā identificētajām prioritātēm. 
Īstenošanas vieta
Gaujasmalas sporta laukums, Līgatnes pilsēta.
Īstenošanas termiņš
2026.	gads pēc finansējuma piešķiršanas.

Atbildīgā persona
Liene Korņejeva, Līgatnes pilsētas iedzīvotāju padomes priekšsēdētāja.

Priekšsēdētāja
Liene Korņejeva
Sekretāre
Inatra Briede

